b'\n_START_ARTICLE_\nAmerikos lietuvi\xc5\xb3 taryba\n_START_PARAGRAPH_\nAmerikos lietuvi\xc5\xb3 taryba (ALT, angl. American Lithuanian Council) \xe2\x80\x93 JAV lietuvi\xc5\xb3 politin\xc4\x97 organizacija.\n_START_SECTION_\nIstorija\n_START_PARAGRAPH_\n\xc4\xaekurta 1940 m. per Amerikos lietuvi\xc5\xb3 Romos katalik\xc5\xb3 federacijos suva\xc5\xbeiavim\xc4\x85. Tikslai \xe2\x80\x93 vienyti visas Amerikos lietuvi\xc5\xb3 demokratines j\xc4\x97gas, ginti ir saugoti JAV nepriklausomyb\xc4\x99, pagrindines \xc5\xbemogaus teises, siekti Lietuvos nepriklausomyb\xc4\x97s (iki 1990 m.), teikti moralin\xc4\x99 ir materialin\xc4\x99 pagalb\xc4\x85 Lietuvai, skleisti apie j\xc4\x85 JAV visuomenei teising\xc4\x85 informacij\xc4\x85._NEWLINE_Amerikos lietuvi\xc5\xb3 taryba palaiko ry\xc5\xa1ius su JAV valstybin\xc4\x97mis \xc4\xafstaigomis, Atstov\xc5\xb3 R\xc5\xabm\xc5\xb3 ir Senato nariais, padeda naujiems lietuvi\xc5\xb3 emigrantams \xc4\xafsikurti JAV. Tarybos iniciatyva pab\xc4\x97gusiems nuo okupant\xc5\xb3 lietuviams \xc5\xa1elpti 1944 m. buvo \xc4\xafkurtas Bendrasis Amerikos lietuvi\xc5\xb3 fondas (BALF), taryba Niujorke \xc4\xafk\xc5\xabr\xc4\x97 ir i\xc5\xa1laik\xc4\x97 Amerikos lietuvi\xc5\xb3 informacijos centr\xc4\x85. Bendradarbiavo su Vyriausiuoju Lietuvos i\xc5\xa1laisvinimo komitetu, j\xc4\xaf r\xc4\x97m\xc4\x97.\n_START_SECTION_\nVeikla\n_START_PARAGRAPH_\nAmerikos lietuvi\xc5\xb3 tarybos pastangomis JAV Kongrese 1953 m. sudarytas Kersteno komitetas, nuo 1951 m. Amerikos balsas prad\xc4\x97jo transliuoti laidas Lietuvai. Amerikos lietuvi\xc5\xb3 tarybos atstovai dalyvavo Europos Saugumo ir bendradarbiavimo organizacijos konferencijose ir pasitarimuose. Nuo 1961 m. ALT nariai atstovauja lietuviams Jungtiniame Amerikos balt\xc5\xb3 tautiniame komitete. Amerikos lietuvi\xc5\xb3 tarybos iniciatyva 1990 m. vasario 16 d. JAV prezidentas D\xc5\xbeord\xc5\xbeas Volkeris Bu\xc5\xa1as paskelb\xc4\x97 atsi\xc5\xa1aukim\xc4\x85 d\xc4\x97l Lietuvos nepriklausomyb\xc4\x97s dienos. Po 1990 m. Taryba r\xc5\xabpinosi, kad Lietuva b\xc5\xabt\xc5\xb3 priimta \xc4\xaf NATO.'